1.Kaupade ühtse turu tugevdamine

Kaupade ühtne turg on üks Euroopa Liidu suurimaid saavutusi. Aastal 2018 tähistame selle 25. aastapäeva. Selle alustalaks on tarbijate, ettevõtjate ja ametiasutuste vaheline usaldus. Tarbijad peavad saama olla kindlad, et tooted, mida nad ostavad ja tarbivad, on ohutud. Ettevõtjad peavad saama olla kindlad, et valitsevad võrdsed tingimused, kus samad normid kehtivad võrdselt kõikide suhtes ja kaitsevad kõiki võrdselt. Eelkõige tuleks väikesed ja keskmise suurusega ettevõtted (VKEd) vabastada bürokraatiast, et edendada ettevõtlust ja töökohtade loomist. Usaldus on võimaldanud tekitada ELis enneolematu turgude lõimumise, mis on seni olnud ja on ka edaspidi majanduskasvu nurgakivi. Juba ainuüksi tööstuse lisandväärtus on 2009. aastast saadik kasvanud reaalnäitajates EL 27 puhul 25 % (EL 28 puhul 23 %). Selle osakaal majandusest on seega 2009. aastast saadik kasvanud 15,5 %-lt (EL 28 puhul 14,7 %-lt) 17,1 %-le (EL 28 puhul 16,1 %-le).

Nagu ühtse turu strateegias rõhutatakse, peavad Euroopa Liit ja ühtne turg muutuva keskkonnaga kohanema. Toote- ja teenuseturgudel esineb takistusi, mis pärsivad tõhusust, tootlikkust ja Euroopa majanduse konkurentsivõimet. Ettevõtjad tunnevad sageli, et aegunud ja üleliia koormavad õigusnormid lämmatavad neid ja nad ei suuda leida teavet, mida nad vajavad. Tõeliselt võrdsete tingimuste loomist takistab ka hoolimatus ELi tootenormide vastu.

Nii Euroopa Parlament kui ka Euroopa Ülemkogu on kiitnud heaks ühtse turu strateegia eesmärgid ning kutsunud komisjoni allesjäänud takistusi kõrvaldama ja lahendustele kaasa aitama. Juhtide tegevuskavast selgub, et Euroopa Ülemkogu vaatab ühtse turu strateegia 2018. aasta tähtaegade järgimiseks tehtud edusammud üle märtsis 2018.

Eelkõige on kaupade ühtsel turul jäänud alles kaks struktuurilist puudust, mis tuleb kiiresti kõrvaldada, et ühtse turu kogu potentsiaali ära kasutada ja et see saaks oma usaldust õigustada. Potentsiaal on olemas: tarbijad, ettevõtjad ja ametiasutused on valmis, me peame lihtsalt looma vajaliku keskkonna, et asi hakkaks toimima.

Kaupade ühtse turu esimene struktuurne puudus on seotud ELi ühtlustatud tooteohutusnormide täitmise tagamisega. Ehkki on olemas küllaltki ranged ohutuseeskirjad, turul ikka veel liiga palju ohtlikke ja ebaseaduslikke tooteid. Need tooted põhjustavad tarbijatele suuri riske. Tarbijad ei saa oma raha eest vastavat kvaliteeti, vaid võivad hoopis seada ohtu oma tervise. Puudulik ELi tootenormide järgimise tagamine ei tohiks anda ebaõiglast eelist neile, kes tahtlikult püüavad kõige olulisematest ohutuseeskirjadest kõrvale hiilida. Hiljuti võttis komisjon vastu meetmed, millega parandatakse õiguskaitset intellektuaalomandiõiguste rikkumise korral. Ent on aeg teha rohkem selleks, et tagada normide järgimine. Nii suurel turul nagu ühtne turg peavad liikmesriikide täitevasutused tegema omavahel hästi koostööd, et ohtlikud tooted turult tõhusalt ja kiiresti kõrvaldada.

Teine struktuurne puudus on seotud toodetega, mis ei kuulu ELi ühtlustatud tooteohutusnormide alla või kuuluvad sinna ainult osaliselt, nagu mööbel, lauanõud või teatavad ehitustooted. Neid tooted võidakse ühes liikmesriigis pidada ohutuks ja avaliku huviga kooskõlas olevaks, aga teises liikmesriigis võib neil tekkida raskusi turulepääsuga. Liikmesriikides võib esineda riikide eripärast tulenevaid legitiimseid erinevusi. Siiski tuleb iga keeldumist nõuetekohaselt põhjendada ja selgitada, lähtudes avaliku poliitika kaalutlustest. Tuleks pakkuda abi, et nende toodete turulepääsu takistusi paremini mõistetaks ja et need takistused lõpuks ületataks. Ärivõimalusi tuleb parandada ja see kehtib eelkõige VKEde puhul.

Seepärast teeb komisjon täna ettepaneku kaupade paketi kohta, milles käsitletakse põhjalikult nende puuduste kõrvaldamist, et saavutada paremini toimiv kaupade ühtne turg. Pakett sisaldab kahte ambitsioonikat seadusandlikku ettepanekut. Neist esimese eesmärk on tugevdada ELi tootenormide järgimist ja täitmise tagamist . Teisega tahetakse kujundada ümber vastastikune tunnustamine ja hõlbustada selle kasutamist ühtsel turul . Viimasena kuuluvad kaupade paketti aruanne direktiivi (EL) 2015/1535 (millega nähakse ette tehnilistest eeskirjadest ja infoühiskonna teenuste eeskirjadest teatamise kord) toimimise kohta aastatel 2014–2015 , aruanne määruse (EÜ) nr 765/2008 rakendamise kohta ja käesolevas teatises sätestatud nn pehme õiguse meetmed, millega püütakse kasvatada usaldust ühtse turu vastu.

2.Usaldus ELi tootenormide täitmise tagamise vastu

Tarbijate ohutus ja keskkonnakaitse on kaupade ühtse turu nurgakivid. Oleme kokku leppinud, et kõikjal ELis kehtivad ühised ohutus- ja keskkonnanormid, et kaitsta meid ohutusriskide, saaste ja keskkonnakahju eest. Siiski on paljusid tarbijaid teadlikult ja tahtlikult eksitatud – näiteks kui nad ostsid diiselmootoriga sõiduki. Kahjuks ei ole autod ainsad kaubad, mille puhul on eeskirjade täitmisest kõrvalehoidumise tagajärjel tekkinud ebaaus konkurents. Iga päev müüakse Euroopas suur hulk ohtlikke tooteid. Nende hulgas on nii valesti märgistatud tooteid kui ka tooteid, mis kujutavad tõsist ohtu tervisele või keskkonnale.Aastatel 2011–2017 oli ligikaudu 2 500 juhtumit, kus turult tuli kõrvaldada ebaseaduslikke tooteid. Ja see on tõenäoliselt ainult jäämäe tipp.

ELi tootenormid hõlmavad suurt osa kõikidest ELis valmistatud toodetest. Viimaste väärtus on 2 400 miljardit eurot ja neid toodavad või levitavad umbes 5 miljonit ettevõtet. ELi eeskirjad võimaldavad toodetel vabalt kogu liidus ringelda, tagades samal ajal keskkonna-, tervise- ja ohutuskaitse kõrge taseme. Paljudes sektorites, nagu mänguasjade ja elektriseadmete puhul, on ELil olemas lihtsad ja bürokraatiavaesed võimalused turulepääsu lubamiseks. Et ühtne turg toimiks, on ettevõtjatele vaja võrdseid tingimusi, selgeid eeskirju ja kõrgetasemelist tarbijakaitset.Teistes sektorites, näiteks toiduainete või taime- või loomatervise valdkonnas on usaldus ja võrdsed võimalused ELi tasandil kokkulepitud rangete eeskirjade alusel juba saavutatud.

Samas elame maailmas, mida mõjutavad üha enam ühiskondlikud muutused, nagu üleilmastumine ja üleminek digitaaltehnoloogiale. Üle kogu ELi on tooted ja tarneahelad üha enam omavahel seotud. Teisest küljest ei ole riiklikel turujärelevalveasutustel piisavalt ressursse ja nad saavad tegutseda ainult oma riigi territooriumil. Meil on vaja üleeuroopalist õigusnormide täitmise tagamise perspektiivi. Liigagi sageli jäävad ühes liikmesriigis algatatud uurimised riigipiiril toppama. Et see vastukäivus ületada, peab turujärelevalve olema järjepidev, ükskõik kas tegemist on tootega, mis on valmistatud ELis või väljaspool või kas see on ostetud internetist või traditsioonilistest müügikanalitest.

Kooskõlas muude ELi algatustega, nagu tööstuspoliitika strateegia, digitaalse ühtse turu strateegia ja selle vahekokkuvõte ning tollihalduse tegevuskava, teeb komisjon seetõttu ettepaneku tugevdada ELi ühiste ohutusnormide täitmise tagamist. Tarbijad peavad saama taas usaldada, et internetist või traditsioonilistest müügikanalitest ostetud kaubad on ohutud. Meil peab olema õige raamistik, et tegelda riskidega ja taastada võrdsed võimalused juhul, kui tekib probleeme.

Kaupade ühtne turg on loodud selleks, et luua majanduslikke võimalusi, suurendada konkurentsivõimet ja muuta EL maailma majanduse probleemide lahendamiseks sobivaks. Samal ajal, nagu on rõhutatud komisjoni aruteludokumendis üleilmastumise ohjamise kohta, peab EL tegutsema ja taastama võrdsed võimalused, tagades kindlakäeliselt ELi õigusnormide täitmise. Avatud ühtsel turul on eeskirjad selleks, et kaitsta ELi kodanike ohutust. See saab hästi toimida ainult siis, kui suudetakse tagada sellise kaitse suur usaldatavus. Jõuline õigusnormide täitmise tagamine on elutähtis selleks, et omavahel konkureeriksid nõuetele vastavad kaubad, mitte nõuetele vastavad ja mittevastavad kaubad.

a) Arukas õigusnormide täitmise tagamine piirideta ühtsel turul

Turujärelevalvet teostavad liikmesriigid ja seda õigustatult. Neil on kõige paremad võimalused jälgida oma turge ja määrata vajaduse korral karistusi, sest nemad on intsidentidele kõige lähemal, reageerivad esimesena ja on kõige paremini tuttavad oma riigi majandusega.

Paraku ei ole üksnes riigisisene õigusnormide täitmise tagamine piisav. Praegu on rohkem kui 500 eraldiseisvat turujärelevalveasutust (liikmesriigi kohta 1 kuni rohkem kui 200), mis valvavad ühtsel turul konkreetsete toodete järele. Ettevõtted asuvad enamasti mujal kui seal, kus probleemi avastanud turujärelevalveasutus. Sellest tulenevalt on raske kindlaks teha kohaldatavat õigust ja jurisdiktsiooni, raskendatud on õiguskaitse kättesaadavus ja otsuste täitmisele pööramine. Petturitest tarnijad kasutavad praegu niisugust turu killustatust ära, kahjustades nõnda nii tarbijate ohutust kui ka tooteohutust.

Hoolimata riikide tegutsemisvalmidusest pärsib õigusnormide täitmise tagamist kaupade ühtsel turul ressursside (personal, eelarve, laborite suutlikkus), koordineerimise ja omavaheliste vahetuste puudumine. Ohtlike toodete turulelaskmisest saavad raha petturitest kauplejad, ent sellest tekkinud kulud tuleb kanda ametiasutustel, kes peavad tasuma näiteks ohtlike toodete hävitamise eest. Seepärast peab töö, mida riikide ametiasutused teevad hästi lõimunud ühtsel kaupade turul, kontrollides ohtlikke tooteid, olema paremini koordineeritud, et petturitest kauplejad ei saaks end varjata piiri taga ja et ELi õigusnormide rikkumisele vastatakse kogu liidus ühtemoodi.

Käesolev pakett on suur samm õigusnormide nutikama täitmise tagamise poole, mis täiendab ja vajaduse korral tugevdab praeguseid ja tulevasi liidu ühtlustamisõigusakte: